SPOROČILO ZA JAVNOST

**Parkirišča v lasti MOK brezplačna do preklica odloka**

## **Kranj, 16. november 2020 – Po Odloku o začasni prepovedi, omejitvah in načinu izvajanja prevoza potnikov na ozemlju Republike Slovenije se tudi v Mestni občini Kranj z današnjim dnem ustavlja javni potniški promet. Enako kot v prvem valu epidemije novega koronavirusa bodo tudi v drugem valu do preklica odloka Vlade RS brezplačna parkirišča, ki so v lasti Mestne občine Kranj.**

**Vlada RS** je na petkovi dopisni seji zaradi zajezitve in obvladovanja epidemije covid-19 izdala [več odlokov](https://www.gov.si/novice/2020-11-13-122-dopisna-seja-vlade-republike-slovenije/). Med njimi je tudi odlok, ki začasno prepoveduje izvajanje javnega linijskega prevoza potnikov, stalnega izvenlinijskega prevoza potnikov, občasnega prevoza potnikov in javnega železniškega prevoza potnikov v notranjem prometu, razen posebnega linijskega prevoza potnikov in avtotaksi prevozov. V času ustavitve javnega prometa pa je skupini sodelavcev do največ šest oseb dovoljena uporaba osebnega vozila za prevoz v službo in iz nje. **Mestna občina Kranj (MOK)** se je na odlok odzvala z zagotavljanjem brezplačnega parkiranja na parkiriščih, ki so v lasti MOK in v upravljanju **Komunale Kranj**, razen za abonente in najemnike parkirnih prostorov. Plačilo parkirnine tako ni več potrebno na zaprtih parkiriščih **Stara Sava**, **Huje**, **Čebelica**, **Zdravstveni dom**. Brezplačno parkiranje je na voljo tudi na odprtih parkiriščih **Brioni**, **Slovenski trg**, **Gregorčičeva ulica**, **Stritarjeva ulica**, **Mladinska ulica**, **Jelenov klanec**, **Bleiweisova cesta** ter **Sejmišče**. Vse to velja do preklica odloka Vlade RS. V času ustavitve javnega potniškega prometa bo še naprej nemoteno deloval največji elektrificiran sistem za izposojo koles **KRsKOLESOM**. Ob tem je treba opozoriti, da je higiena rok bistvena za preprečevanje možnosti okužbe s koronavirusom, zato je razkuževanje rok obvezno pred izposojo kolesa in po njej.

**Ustavimo vandalizem in se obrnimo po pomoč**

V drugem valu epidemije je v MOK opaziti precej uničenih objektov na javnih površinah, kot so razbita avtobusna postajališča, uničene kolesarske postaje in podobno. Ob vsakem tovrstnem uničevanju se je treba zavedati, da se škoda krije iz občinske blagajne, v katero prispeva vsak občan oziroma občanka. Obdobje, v katerem se je znašlo človeštvo, polno omejitev in negotovosti, prinaša zahtevno preizkušnjo za vsakega posameznika, ki pa jo je treba prebroditi. Vsem tistim, ki so v stiski, je na voljo [psihosocialna telefonska pomoč](https://www.kranj.si/na-voljo-psihosocialna-telefonska-pomoc) na številkah **030 450 664** ali **030 450 665, vsak delovni dan med 8. in 12. uro ter med 16. in 18. uro** (vzpostavili so jo v **Zdravstvenem domu Kranj**), pa tudi 24-urna strokovna pomoč psihologov, psihoterapevtov in drugih strokovnjakov [na brezplačni telefonski številki 080 51 00](https://www.nijz.si/sl/zazivel-nov-telefon-za-psiholosko-podporo-ob-epidemiji-covid-19-080-51-00), ki je nastala v sodelovanju **Nacionalnega inštituta za javno zdravje**, **Društva psihologov Slovenije**, **Rdečega križa Slovenije**, **Slovenske krovne zveze za psihoterapijo**, **Zaupnega telefona Samarijan**, **Združenja zakonskih in družinskih terapevtov** in **Zveze prijateljev mladine Slovenija – TOM telefon**.

**Na občino in upravno enoto posamično**

Odlok o začasni delni omejitvi gibanja ljudi in omejitvi oziroma prepovedi zbiranja ljudi zaradi preprečevanja okužb s SARS-CoV-2 določa, da je zbiranje ljudi dovoljeno le, če gre za ožje družinske člane ali člane skupnega gospodinjstva. Pravilo velja tudi ob vstopu v stavbo MOK na **Slovenskem trgu 1** v **Kranju**. Vsi tisti, ki so od ponedeljka, 16. novembra, [dogovorjeni za opravke na občini ali Upravni enoti Kranj](https://www.kranj.si/stevilka-080-18-85-samo-za-informacije-v-povezavi-s-covid-19), vstopajo v stavbo posamično. Izjema so le tisti, ki prihajajo v spremstvu ožjega družinskega člana ali člana skupnega gospodinjstva.

**Možnost prevzema kosil v Kranjskih vrtcih**

[Kranjski vrtci](http://www.kranjski-vrtci.si/) v času omejenega delovanja vrtcev ponujajo možnost prevzema kosil, ki se pripravljajo v centralni kuhinji enote **Najdihojca** na **Ulici Nikole Tesle 4** v Kranju. Cena kosila je 5 evrov, prevzem kosila pa bo mogoč vsak dan od ponedeljka do petka med 10.45 in 11.45. Dodatne informacije in prijave sprejemajo na e-naslov: [luka.potocnik@kranjski-vrtci.si](mailto:luka.potocnik@kranjski-vrtci.si) ali na telefonski številki 031 768 123.